Source: http://www.bihon.ro/la-ora-celui-mai-dificil-examen/news-20110118-03251225
Timestamp: 2017-12-15 14:16:02+00:00

Document:
La ora celui mai dificil examen - BIHON
La ora celui mai dificil examen
18. ianuarie 2011 14:29
Poloiştii de la CSM Digi joacă miercuri în deplasare cu Honvéd în prima manşă a Cupei LEN.
CSM Digi Oradea susţine miercuri seara cel mai dificil examen din actualul sezon, în compania formaţiei Honvéd Groupama Budapesta, vicelidera campionatului maghiar şi deţinătoarea en titre a Cupei Ungariei. Ajunsă pentru a doua oară consecutiv în sferturile de finală ale LEN Trophy, echipa noastră speră să obţină un rezultat favorabil, care să-i permită să spere la calificarea în semifinalele competiţiei.
Honvéd are un lot redutabil, din care fac parte nu mai puţin de cinci internaţionali maghiari – Gergely István (portar), Székely Bulcsu, Szivós Márton, Gor Nagy Miklós şi Hárai Balázs. În sferturile de finală, Honvéd a eliminat campioana Slovaciei, Hornets Kosice, scoruri 14-8, respectiv 2-5. La rândul său, CSM Digi a trecut spectaculos în sferturi de Rari Nantes Florentia, scoruri 7-11, respectiv 10-5. Echipa maghiară este creditată cu şanse mai mari de calificare în faţa orădenilor, dar formaţia lui Cornel Gordan vine din urmă, încercând cu insistenţă să pătrundă în „lumea bună” a poloului european.
Speranţe într-un rezultat bun
„Honvéd este favorită conform calculelor hârtiei, dar aceasta nu înseamnă în niciun caz că poate fi sigură de calificare. Noi deţinem şansa a doua, dar vom face tot ce depinde de noi pentru a câştiga. De fiecare dată pornim cu acest gând, al victoriei. Dorim să obţinem un rezultat care să ne permită să forţăm calificarea acasă, la Oradea, aşa cum s-a întâmplat cu Florentia. Şi echipa italiană a fost favorită în faţa noastră, dar noi am fost cei care ne-am calificat”, a afirmat căpitanul CSM Digi, Kádár Kálmán. La rândul său, Tiberiu Negrean, un alt internaţional al formaţiei orădene, speră la rândul său într-o evo luţie bună şi un rezultat favorabil. „Trebuie să fim atenţi, să ne concentrăm şi să facem un joc bun. Dacă nu vom pierde la o diferenţă prea mare, putem să ne gândim la calificare. Care este diferenţa la care putem pierde? Cu Florentia am recuperat patru goluri, dar Honvéd este o echipă mult mai puternică, deci cred că nu trebuie să fie o diferenţă mai mare de două goluri. Oricum, noi intrăm în apă cu gândul să ne impunem”, a spus Negrean.
Partida Honved Groupama – CSM Digi are loc cu începere de la ora 21 şi va putea fi urmărită în direct la Digi Sport Plus.
Taguri: csm digi, honved groupama, LEN Trophy

References: CSM 

CSM 
 CSM 
 CSM 
 CSM 
 csm